《送心觉原之天台》
明代·释妙声

煌煌西方教，神化敷四海。自从永平来，东渐已千载。

玄风被遐永，佛日垂光彩。法运虽中微，亢龙终靡悔。

岂惟其数然，无乃彼相罪。诸公极扶持，戮力净氛霭。

百足信不僵，浡兴如有待。维君富才艺，嗜道甚饥馁。

感激赴前途，力行知非殆。丹邱郁峨峨，白石何磊磊。

山川亦良是，塔庙今犹在。世道若翻覆，主维藉玄宰。

欲树大法幢，当著忍辱铠。吾教得琏嵩，禅林有元凯。

君名日已起，我发行当改。安得赴远游，相从拾兰茝。